Nordjyllands Politi mener, at en 34-årig mand har mishandlet og holdt en gravid kvinde indespærret i op mod en måneds tid tilbage i oktober måned sidste år. Fredag skal Retten i Aalborg efter planen behandle sagen mod manden, der har siddet varetægtsfængslet siden 7. november sidste år. Det fremgår af anklageskriftet, at politiet mener, at kvinden blev udsat for voldelige overgreb og indespærring i en periode fra 4. oktober til 7. november sidste år. Manden er tiltalt for at have givet den gravide kvinde flere slag i hovedet og på kroppen 4. oktober. Han er desuden tiltalt for over flere gange i de følgende uger at have slået kvinden i hovedet og på kroppen med en mobiltelefon og en tablet, ligesom han ifølge politiet har hende i hovedet og slået hende flere gange i hovedet og på kroppen med knyttet og flad hånd. Opsatte overvågning I forbindelse med overfaldene fik kvinden hudafskrabninger og blodunderløbne mærker i ansigtet, på halsen, ryggen, brystet, og på arme og ben, ligesom hun fik slået en tand ud. Overgrebene fandt sted i en lille landsby i det vestlige Himmerland, og kvinden kunne ikke uden videre slippe væk. Manden er nemlig tiltalt for at have holdt hende fanget i perioden fra 11. oktober til 7. november. Politiet mener, at han nægtede kvinden at forlade adressen, og at han ødelagde hendes telefon, så hun ikke kunne kontakte andre. Det fremgår ligeledes, at manden opsatte overvågningsudstyr i hjemmet, ligesom han er tiltalt for at have truet kvinden med vold og for at have truet hende med, at han ville sætte ild til hendes forældres hus, hvis hun forlod hjemmet. Også tiltalt for narkobesiddelse Manden blev anholdt natten til 7. november, og i den forbindelse fandt politiet 345 gram amfetamin, som manden således også er tiltalt for besiddelse af med henblik på at videresælge det til andre. Det fremgår ikke før sagens start, hvordan han forholder sig til de alvorlige anklager. Det er en skærpende omstændighed i sagen, at manden tidligere er idømt en længere fængselsstraf for blandt andet røveri og vidnetrusler.

Referat:
Det er en voldsom omgang, en 34-årig mand skulle have udsat en gravid kvinde for. Fredag skal han stå til regnskab i retten for det.